
RAPORT

asupra  propunerii legislative pentru modificarea şi completarea Legii nr. 47/1992 privind organizarea şi funcţionarea Curţii Constituţionale

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu propunerea legislativă pentru modificarea şi completarea Legii nr. 47/1992 privind organizarea şi funcţionarea Curţii Constituţionale, trimisă cu adresa nr. Pl.x 449 din 9 decembrie 2013,  înregistrată cu nr. 4c-11/1460 din 9 decembrie 2013.
Potrivit prevederilor art. 75 din Constituţia României, republicată şi ale art. 92 alin. (8) pct. 2 din Regulamentul Camerei Deputaţilor, republicat, cu modificările şi completările ulterioare, Camera  Deputaţilor este prima Cameră sesizată. 
Consiliul Legislativ a avizat negativ iniţiativa legislativă, conform avizului nr. 1318 din 29 noiembrie 2013.
Guvernul României a transmis un punct de vedere, cu nr. 12081 DRP din 13 decembrie 2013 prin care nu susţine adoptarea iniţiativei legislative.

Consiliul Superior al Magistraturii a avizat negativ iniţiativa legislativă.


Propunerea legislativă supusă dezbaterii are ca obiect de reglementare modificarea şi completarea Legii nr. 47/1992privind organizarea şi funcţionarea Curţii Constituţionale, republicată, în sensul instituirii obligaţiei instanţei în faţa căreia s-a ridicat o excepţie de neconstituţionalitate de a sesiza Curtea Constituţională, precum şi al prevederii suspendării obligatorii a judecării cauzei pe perioada soluţionării excepţiei de neconstituţionalitate
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă mai sus menţionată, expunerea de motive, avizul negativ al Consiliului Legislativ, avizul negativ al Consiliului Superior al Magistraturii, precum şi punctul de vedere al Guvernului României în şedinţa din 16 decembrie 2013.
Din numărul total de 27 de  membri ai Comisiei juridice, de disciplină şi imunităţi au participat la şedinţă 20 deputaţi. 
La şedinţa Comisiei a participat, în calitate de invitat, doamna Corina Voicu, judecător, director la Direcţia legislativă din cadrul Consiliului Superior al Magistraturii.
Cu ocazia dezbaterilor s-a constatat că numărul extrem de ridicat al dosarelor aflate pe rolul Curţii Constituţionale ca urmare a invocării excepţiilor de neconstituţionalitate determină ca soluţionarea acestora să dureze foarte mult, în detrimentul celerităţii judecăţii cauzelor. Soluţia propusă prin iniţiativa legislativă reprezintă un pas înapoi în eforturile realizate în plan legislativ pentru dinamizarea procesului şi pentru înlăturarea cauzelor de tergiversare. În ceea ce priveşte verificarea admisibilităţii excepţiei, soluţia iniţiatorilor ca simpla invocare a unei excepţii de neconstituţionalitate să oblige instanţa de drept comun să trimită cauza la Curtea Constituţională, fără să mai existe un filtru al instanţei de verificare a condiţiilor de admisibilitate, echivalează, în fapt, cu o modificare de concepţie, care nu a mai fost consacrată legislativ şi anume cu sesizarea Curţii Constituţionale de către partea litigantă, instanţa având doar rolul de intermediar, respectiv de a înregistra şi de a transmite sesizarea către Curtea Constituţională.
În urma dezbaterii, membrii Comisiei au hotărât, cu majoritate de voturi,  (3 voturi împotrivă) să propună plenului Camerei Deputaţilor  respingerea propunerii legislative pentru modificarea şi completarea Legii nr. 47/1992 privind organizarea şi funcţionarea Curţii Constituţionale.
În raport de obiectul şi conţinutul său, propunerea legislativă face parte din categoria legilor organice.
               PREŞEDINTE,                                    SECRETAR
          Bogdan Liviu CIUCĂ                Theodor-Cătălin NICOLESCU

